## Martínez Mus anuncia la posada en servici de la nova passarel·la del CEIP Juan XXIII a Torrent després de les vacacions de Nadal després de la seua reconstrucció

*** El vicepresident assegura que “es restablix la mobilitat i es millora la infraestructura en introduir mesures per a fer-la més resilient”
* La Generalitat va assumir la reconstrucció de la passarel·la en el marc del pla Endavant i els treballs posteriors a les riuades**

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha anunciat que la nova passarel·la del CEIP Juan XXIII a Torrent, que substituïx l’anterior que va ser arrasada per les riuades d’octubre de 2024, es posarà el servici després de les vacacions de Nadal una vegada finalitzada la seua reconstrucció.

Així ho ha confirmat Martínez Mus durant la seua visita a les obres, en les quals ha estat acompanyat de l’alcaldessa Amparo Folgado. “Amb esta intervenció es demostra el compromís per restablir la mobilitat i millorar les infraestructures, introduint mesures per a fer-les més resilients davant possibles fenòmens naturals adversos”, ha destacat el vicepresident.

D’esta manera, el pròxim 7 de gener els alumnes del CEIP Juan XXIII podran desplaçar-se caminant a l’escola, de manera segura, a través de la nova passarel·la que travessa el barranc de Poio i que no solament utilitzen els alumnes i els seus familiars sinó també els usuaris del centre esportiu. En total, dona servici a més de mig centenar de persones diàriament.

El vicepresident ha indicat que esta actuació forma part d’un contracte per a les obres de reconstrucció de les diferents infraestructures danyades per les inundacions, en els termes municipals de Torrent i Alcàsser, i té un import de 5.832.000 euros.

L’accés per als vianants que comunica el carrer Mare de Déu de Fàtima amb el CEIP Juan XXIII es resolia per una passarel·la per als vianants que va quedar totalment arrasada pel desbordament del barranc de Poio. Ara, la nova passarel·la que s’està construint té una longitud total de 75,5 metres, un ample lliure de 3,50 metres i una estructura de formigó de tres obertures. Com ha ressaltat Martínez Mus, la nova estructura incorpora elements per a fer-la accessible a les persones amb mobilitat reduïda i criteris de resiliència davant de futurs fenòmens meteorològics extrems.

**Actuacions fetes**

Els treballs executats fins hui han consistit en primer lloc en la retirada del llit dels elements i enderrocs de l’estructura col·lapsada i neteja dels residus depositats per la crescuda de les aigües en l’àmbit d’actuació.

En una segona fase, es van executar les fonamentacions profundes per a fer l’estructura més resistent. Tant els estreps com la glera del llit en la zona d’influència de les fonamentacions es protegiran amb escullera i la rasant de la passarel·la s’ha elevat lleugerament de manera que es garantix un resguard de dos metres respecte al nivell d’aigua per a un període de retorn de 500 anys.

A continuació, es van instal·lar les prelloses prefabricades de formigó sobre les bigues, es va fer la formigonada del tauler, les diferents instal·lacions, enllumenat, barana i protecció de talussos i fons del llit per a poder posar en servici esta infraestructura, com més prompte millor.

Estes actuacions formen part del pla Endavant i es van iniciar després que la Generalitat assumira les competències municipals necessàries per a dur a terme obres de rehabilitació en més d’una vintena de localitats afectades, a causa de les dificultats dels municipis per a assumir els treballs i la necessitat de realitzar-los com més prompte millor.

Finalment, l’alcaldessa de Torrent, Amparo Folgado, ha assegurat que la Vicepresidència Tercera “ha complit tots els objectius amb esta obra”. D’esta manera es “dona una solució perquè l’alumnat puga usar la nova passarel·la, que ha sigut millorada en seguretat i capacitat de resistència”.

Fecha: 02/01/2026